ตลท.ปลด SP หุ้น MILL หลังส่งงบฯปี 61 พลิกขาดทุน 396.90 ลบ. ยังปันผล 0.03 บ.
ตลท.ปลด SP หุ้น MILL หลังส่งงบฯปี 61 พลิกขาดทุน 396.90 ลบ. ยังปันผล 0.03 บ.
11 มี.ค. 2562

ตลาดหลักทรัพย์แห่งประเทศไทย (ตลท.) ปลดเครื่องหมาย SP หุ้นบริษัท มิลล์คอน สตีล จำกัด (มหาชน) หรือ MILL ตั้งแต่การซื้อขายรอบเช้าวันนี้ (11 มี.ค.) เนื่องจากบริษัทได้นำส่งงบการเงินประจำปี 2561 สิ้นสุดวันที่ 31 ธันวาคม 2561 ผ่านระบบเผยแพร่ข้อมูลของตลาดหลักทรัพย์ฯแล้ว โดยพลิกขาดทุน ดังนี้

สำหรับปี 2561 บริษัทมีรายได้จากการขายและบริการ 20,319 ล้านบาท เพิ่มขึ้นร้อยละ 4 เมื่อเทียบกับปีก่อนหน้าจากราคาขายเฉลี่ยทั้งปีสูงกว่าปีก่อน ด้านต้นทุนขายและบริการเพิ่มขึ้น 1,800 ล้านบาท เนื่องจากราคาเหล็กมีความผันผวนสูง ทำให้ราคาสินค้าสำเร็จรูปรับตัวลดลงเร็วกว่าราคาวัตถุดิบ ส่วนต่างของราคาขายกับวัตถุดิบจึงลดลง นอกจากนี้บริษัทมีต้นทุนการหยุดผลิต 70 ล้านบาท เพื่อติดตั้งหม้อแปลงไฟฟ้าใหม่ ซึ่งจะช่วยเพิ่มประสิทธิภาพในการผลิตเหล็กแท่งทรงยาวได้เร็วขึ้น และการบันทึกค่าเผื่อการลดลงของมูลค่าสินค้าคงเหลือ 250 ล้านบาท บริษัทจึงมีต้นทุนที่เพิ่มสูงขึ้น ส่งผลให้มีกำไรขั้นต้นลดลง
นอกจากนี้บริษัทมีกำไรจากการขายที่ดิน 285 ไร่ จำนวน 1,089 ล้านบาท, การปรับโครงสร้างนี้ของบริษัทย่อย 60 ล้านบาท, รายการโอนกลับหนี้สงสัยจะสูญ 157 ล้านบาท รายได้จากเงินปันผล 7 ล้านบาท และรายได้อื่นๆ 126 ล้านบาท ส่งผลให้บริษัทมีรายได้รวมของบริษัทอยู่ที่ 21,578 ล้านบาท ขณะที่บริษัทมีขาดทุนจากผลแตกต่างในสินค้าสำเร็จรูป จำนวน 516 ล้านบาท และมีผลขาดทุนจากเงินลงทุนในบริษัทร่วมและกำไรร่วมค้า 191 ล้านบาท
อย่างไรก็ตาม บริษัทประกาศจ่ายปันผลจากกำไรสะสม เป็นเงินสด 0.03 บาทต่อหุ้น กำหนดขึ้นเครื่องหมาย XD วันที่ 3 พ.ค.2562 และกำหนดจ่ายเงินปันผลในวันที่ 24 พ.ค.2562